
ABSTRACT 

Sarolta Geőcze, the pioneer of hungarian national womervs education [ The turn of the 
20" century is a significant era in women"s emancipation. Dualism provided a framework 
and basis for socioeconomic modernisation in the Austro-Hungarian Monarchy during this 
period. Women played a crucial role in this socioeconomic modernisation, as they did 
everywhere in the Western world. The introduction of compulsory schooling in 1868, the 
expansion of girls" education levels, and the appearance of more women in the labour 
market than in any previous era all transformed the ideals, content and practice of women 
s education (Kéri, 2018; N. Szegvári 1969). The social hierarchy was set aside, and various 
civil movements were organised for women vs rights and the representation of their 
interests. Womervs education and women in scientific and economic life were pillars of 
the nation-building efforts at the turn of the century. 

The lecture presents Sarolta Geőcze"s (1862-1928) efforts to provide national 
education to women. One of the most prominent female figures in Hungarian history, 
Geőcze was a writer, sociologist, teacher and institution leader who spent most of her life 
in Budapest, but her works related to girls" schools link to Brasov and Komárom. As a 
prolific writer, she was present not only in sociology but also in pedagogy. In our research 
(part of an extensive investigation exploring the history of Hungarian female teacher 
training), we are searching for answers to the following research guestions. What 
influenced Geőcze, and how did her views change during World War I? How is this 
reflected in her writing? As one of the developers of the contemporary female education 
theory, it is vital to understand what she could use from her practical educational experience 
and what she did to renew education. We would also like to know what professional 
relationships Sarolta Geőcze maintained during her career to promote women s education 
and what associations she supported to promote the self-education of Hungarian women. 

The history of education and womens education in Hungary provides the theoretical 
framework of the research, and its sources are primarily Hungarian publications of the era, 
including Magyar Pedagógia, Nemzeti Nőnevelés, Magyar Tanítóképző and Budapesti 
Hírlap. Sarolta Geőcze regularly published her views about raising girls, the changes and 
expansion of female roles, and education policy in these publications. We applied content 
analysis to examine the articles. 

Overall, the presentation aims to reveal how Sarolta Geőcze"s pedagogical work helped 
and influenced womerv s education in Hungary at the turn of the century. Geőcze was active 
during the era of dualism. She knew and used Herbartian pedagogy, and in her writings, 
she emphasised the education of Hungarian women, including moral and national 
education. She believed an educated woman could balance her family responsibilities, 
social life, and work life. In her writings and organisational work, the eminent pedagogical 
thinker provided countless ideas and science-based theoretical foundations that remain 
insufficiently explored. Therefore, we would like to supplement the previous writings of 
other researchers (such as Orsolya Kereszty) on the subject with new data and aspects. 


ABSZTRAKT 

A 19-20. század fordulóját igen fontos korszaknak tekinthetjük a női emancipáció fo- 
lyamatában. A tanulmány keretei között azt vizsgáltuk, hogy Geőcze Sarolta életpályája 
— történeti szerepe, jelentősége, fennmaradt írásai, pedagógiai és nőegyleti munkássága — 
hogyan befolyásolta a magyarországi női művelődést a 19-20. század fordulóján. A 

e női művelődés dualizmus korában tevékenykedő Geőcze Sarolta, a herbarti pedagógiát jól ismerő és 

e tartalomelemzés használó pedagógusnő írásaiban többször volt hangsúlyos téma a magyar nők oktatása, 
illetve azon belül az erkölcsi nevelés és a nemzetnevelés. Véleménye szerint egy művelt 
nő képes arra, hogy a háztartási, családi életben vitt szerepeit összeegyeztesse a társadalmi 
életben, a munkaerőpiacon vállalt feladataival. A jeles pedagógiai gondolkodó írásaival, 
szervezői munkájával ehhez adott számtalan ötletet, tudományosan megalapozott elmé- 
leti alapokat, melyek mindmáig nem kellőképp feltártak, így vizsgálatunk a tar- 
talomelemzés módszerével más kutatók (Kereszty, 2008) témával kapcsolatos korábbi 
írásait egészíti ki újabb adatokkal és szempontokkal. 


Bevezetés 


Az iskolázottság és a pedagóguspályán való elhelyezkedés hosszú ideig a férfiak szá- 
mára tartogatott művelődési-, munka- és karrierlehetőségeket. A 19. századig a nők 
nem rendelkeztek önálló foglalkozással, neveltetésük és oktatásuk arra szolgált, hogy a 
házasságkötést követően elláthassák a családon belüli szféra szerepeit — a feleség, az 
anya és a házvezetőnő feladatait (Pukánszky és Németh, 1996). Az 1850-es évektől 
kezdve a nők egyenjogúságának előmozdításában különféle mozgalmak indultak meg 
annak érdekében, hogy a lányok oktatásának javításán fáradozzanak, ezt követően a 
század fordulóján a jótékony nőegyletek száma rohamosan növekedett nemzetközi 
szinten, így Magyarországon is (Skelton és Francis, 2009; Kéri, 2019). Ezeknek az egy- 
leteknek a keretei között a tagok küzdelmet folytattak a fiatal leányok és nők tanulási, 
munkavállalási és politikai javaiért, jogaiért. Céljuk volt, hogy öntudatra ébresszék a 
nőket, és rámutassanak lehetőségeikre a családon kívüli szférában is (L. erről: Hegedűs, 
2003; Kereszty, 2012; Kéri, 2019). A nőmozgalom emancipációs törekvései új kihívá- 
sokat fogalmaztak meg az iskolaügy számára is, hiszen a népoktatást és néhány leány- 
nevelő intézetet leszámítva a nők előtt zárva volt a középiskola, a felsőfokú szakképzés 
és az egyetem kapuja (Pukánszky és Németh, 1996; Kéri, 2018). 

A tankötelezettség 1868-ban történt bevezetését követően a leányiskoláztatás 
szintjei Magyarországon is kibővültek, és a nők munkaerőpiacon történő, minden ko- 
rábbi korszaknál nagyobb létszámú megjelenése a nőnevelés eszményeit, tartalmát és 
gyakorlatát is átalakította (Pukánszky és Németh, 1996; N. Szegvári, 1969; Kéri, 
2018). A társadalmi hierarchiát figyelmen kívül hagyva, a nők jogaiért és érdekeik 
képviseletéért különféle civil mozgalmak szerveződtek, a nők képzése, tudományos és 
gazdasági életben bekövetkezett megjelenése fontos pillére volt a századfordulós nem- 
zetépítési törekvéseknek. 

A 19-20. század fordulóját igen fontos korszaknak tekinthetjük a női emancipáció 
folyamatában. Ez volt az az időszak, a dualizmus korszaka (1867-1918), amely keretet 
és alapot adott az Osztrák-Magyar Monarchia területén a társadalmi-gazdasági moder- 
nizáció kibontakozásához, melynek fontos szereplői voltak a nők, csakúgy, mint má- 
sutt is a nyugati világban. A nőmozgalom céljaként szolgált, hogy megnyissa a nő előtt 
a hivatás és a szakképzés lehetőségeit, és a nőemancipáció az élet minden területén 
végbe menjen, elősegítve a nők magasabb társadalmi rétegbe kerülését, kitörve a ha- 
gyományos szerepkörökből. A nők mobilitása a pedagógusszakma felé volt a legnyi- 

tottabb az elhelyezkedések során, így lehetőségük volt, hogy szakképzetten, országo- 
san szabályozott fizetést nyújtó munkával lépjenek be a munkaerőpiacra. 

A történettudományban a nőkkel - lányneveléssel és női művelődéssel, női peda- 
góguskarrier pályafutással — kapcsolatos kutatások az 1990-es években kezdődtek 
meg, Magyarországon a történészek (például Pető Andrea, Gyáni Gábor, Forrai Ju- 
dit), a neveléstörténészek (például Németh András, Pukánszky Béla, Kéri Katalin, 
Fehér Katalin, Fehér Erzsébet, Kereszty Orsolya), de még a jogászok (például az el- 
sők között Nagyné Szegvári Katalin) kezdtek ezzel a témával foglalkozni. 

A tanulmány a dualizmus korában élő és tevékenykedő Geőcze Sarolta (1862- 
1928) pedagógusnő munkásságára helyezi a hangsúlyt, akit a magyar asszonyok 
nagy vezéreként emlegettek (S. n., 1928a:23). Kutatásunk során (mely egy nagyobb 
lélegzetű, a magyar tanítónőképzés történetét feltáró vizsgálat része) olyan kérdé- 
sekre keressük a választ, hogy vajon a pedagógusnőt a munkássága során milyen 
hatások érték, és hogyan változtak a nézetei az I. világháború ideje alatt, valamint 
fókuszálunk arra is, hogy mindez mennyire tükröződött vissza az írásaiból. Fontos 
kérdés, hogy mit tudott felhasználni gyakorlati nevelési tapasztalataiból a nőnevelés 
korabeli elméletének egyik kidolgozójaként, illetve mi mindent tett a nevelés meg- 
újításáért. Választ keresünk arra is, hogy Geőcze Sarolta a pályája során milyen szak- 
mai kapcsolatokat tartott fenn a nőnevelés előmozdítása érdekében, illetve azt, hogy 
milyen egyleteket támogatott a magyar nők önképzését elősegítve. 


Geőcze Sarolta életútja 


Geőcze Sarolta 1862. december 27-én született a Zemplén vármegyei, a mai Kelet- 
Szlovákia területén fekvő bodrogközi kisfaluban, Bacskában.! Édesanyja halálát kö- 
vetően, 1869-1871 között Pesten tanult, majd hazakerülve, a szülőfalujában nevelke- 
dett. A későbbiekben, 1882-ben visszakerült Budapestre, és ott 1886-ig a budai elemi 
képzőbe járt, innen a Zirzen Janka vezette budapesti polgári tanítóképzőbe ment. Ta- 
nulmányait befejezése után kinevezték a brassói állami polgári leányiskolához, ahol 
tanítónőként tevékenykedett 1888-ig, végül kinevezték az intézmény vezetőjévé is. 
1892-ben átvette a komáromi állami polgári leányiskola szervezését, és az intézmény 
igazgatónőjeként folytatta tovább pedagógiai munkásságát az 1896/1897-es tanévig. 
1898-ban újra visszahelyezték Budapestre, elsősorban a II. kerületi tanítónőképzőbe, 
majd azt követően az Erzsébet nőiskolánál dolgozott tanárnőként. Kiváló és aktív 


Származását a különféle pedagógiai lexikonok és folyóiratok hibásan jegyzik le — például: Báthory és 
Falus (1997) lexikonában az 564.oldalon Bacskó-t (Baékov) jelöli meg, ennek hatására különféle inter- 
netes források is ezt az információt közlik; a Magyarság folyóiratban (1928, IX. évf., 217. sz., p. 7.) és 
a Néptanítók Lapjában (1928, 61. évf., 37-38.sz., p. 21.) a Zemplénmegyei Vacskó-t közlik származási 
helyként — Tomojka (2020) szerint ez egy elírásnak köszönhető, amit a többiek követtek a későbbiek- 
ben. Geőcze Sarolta a mai Kelet-Szlovákia területén fekvő kisfaluból, a bodrogközi Bacskából (Backa) 
származott. Származásának helyes feltüntetését több régebbi lexikon bejegyzései (Révai Nagy Lexikon, 
1913, p. 469.; A Pallas Nagy Lexikona, 1894, p. 921.; Zemlén vármegye és Sátoraljaújhely, 1905, p. 
302.), valamint folyóiratokban és más kiadványokban fellelhető adatok támasztják alá (Cap, 2008; To- 
mojka, 2020), és mindenekelőtt a saját írásai, amelyekben a származási helyeként a Bodrogközt jelölte 
meg. 

pedagógiai munkásságának köszönhetően, honoráriumként 1907-ben kinevezték a II. 
kerületi tanítónőképző intézet igazgatónőjévé (1916-ban mentették fel tisztségéből), s 
bár 1917-ben nyugdíjba vonult, ennek ellenére? még további 9 évig, azaz 1926-ig foly- 
tatta pedagógiai munkásságát. Aktív közéleti életét megélve, végül Budapesten, ko- 
moly betegséget követően, 1928. szeptember 23-án halt meg. 


Geőcze Sarolta munkássága 


Geőcze Sarolta a modern kori magyar történelem egyik kiemelkedő nőalakja, aki író, 
szociológus, tanár és intézményvezető volt. Bár az élete nagy részét Budapesten töltötte, 
leányiskolákkal kapcsolódó munkássága Brassóhoz és Komáromhoz is kötődik. Termé- 
keny íróként volt jelen nem csak a szociológia, hanem a pedagógia tudományterületén 
is. Különféle tanulmányutakon vett részt, nemzetközi konferenciákon képviselte a ma- 
gyarságot (Amerika, Svájc, London, Róma stb.), amelyeken a munkásnő-jóléti intézmé- 
nyeket és a női emancipáció eredményeit tanulmányozta, és külön figyelte ezek hatásait 
a közgazdasági, társadalmi és politikai közéletben (S. n., 1928a). Önálló szakirodalmi 
munkásságán? kívül a Magyar Tudományos Akadémia megbízásából fordított, és ma- 
gyarra ültette át a francia, az olasz és az angol esztétikai, művészettörténeti, szociológiai 
munkákat (többek között Cherbuliez, Ruskin, Reelus, Kid Benjamin munkáiból) (S. n., 
1928b). Legnagyobb irodalmi sikerét Ruskin híres könyvének, a Velence köveinek for- 
dításával szerezte, amely ennek a műnek egyetlen magyar fordítása is (S. n., 19280). 
Mindezek mellett Geőcze írt számos más pedagógiai témájú munkát, köztük cikkeket és 
esszéket is, amelyekben gyakran foglalkozott a nők oktatásával és az oktatási rendszer 
reformjával, ezek a korabeli magyar lapokban és szakfolyóiratokban jelentek meg (erről 
részletesebben beszámolunk a továbbiakban)." Munkássága során tevékenyen részt vett 


A polgári iskolai tanítónőképzőben, a gyakorló felső leányiskolában és a tanárképző Apponyi-kollégi- 
umban gazdasági és szociális, háztartástani előadások tartásával bízták meg. Lásd. Hivatalos Közlöny, 
1927, 35(13), (julius 1.), p. 199. URL: https://bit.1y/3Gyuy U7. 

A leányok középfokú oktatásáról (1892); Számtani ismeretek a nőnevelés szolgálatában (1893); Egy 
kitűnő franczia ifjusági irat (1894); Tanulmányok a magyar társadalom, életéből (1896); Igaz törté- 
netek rajzok, képek (1895); Az iskola és a parasztsocialismus (1898); Francziaország és Anglia ne- 
velési rendszere (1898); A szocializmus női világításban (1898); Polgári és felsőbb leányiskola 
(1899); A nő a modern társadalomban (1899); Külföldi nevelésügyi tapasztalatok (1899); Társadalmi 
program (1899); Ruskin élete és tanítása (1900); A modern nevelés ferdeségei (1900); A testi fenyí- 
ték kérdései (1901); Az akarat nevelése (1901); A modern társadalmi feladatok (1901); A dolgozó 
Olaszország (1902); Veres Pálné és a magyar társadalom evolúciója (1904); Nők társadalmi munkája 
(1905); Az iskola szociális feladatai (1905); Az iskola sociális feladatai (1905); Az eladósodott or- 
szág (1907); Az erkölcsi nevelés mint nemzeti probléma (1909); Erkölcsi nevelés a tanítóképzőben 
s a nemzeti élet (1913); A világháború és az új élet (1918); Az ezeréves ország (1920); A falusi jólét 
és a tanítóság (1920); Mentsük a középosztályt (1920); A nemzeti megújhodás erkölcsi feltételeiről 
(1920); A közgazdaságtan és társadalomtan módszere — sorozat (1923-1925); Szociológia ethikai 
alapon (1922); stb. 

Többek között publikálta írásait a Pesti Naplóban, a Brassóban, a Magyar Szalonban, a Borsszem Jan- 
kóban, az Egészségben, a Természettudományi Közlönyben, a Magyar Pedagógiában, a Nemzeti Nő- 
nevelésben, a Néptanítók Lapjába, a Magyar Tanítóképzőben, a Pesti Hírlapban, a Budapesti Hírlapban, 
a Fővárosi Lapokban, a Sanyaró Vendelben, az Iskola és a Szülőházban, a Kis Lapban, az Ungban, a 
Hazánkban, a Nők Világában, az Új Időkben, a Napkeletben, a Protestáns Szemlében, a Magyar 

a Magyar Gyermektanulmányi Társaságban, ahol mozgalmat indítványozott az iskolán 
kívüli népművelés ügyének fellendítés érdekében. Az Egyetemi Tanítói Kongresszuso- 
kon pedig több szakosztályban értékes előadásokat is tartott (S. n., 1928a:22). 


Geőcze Sarolta a magyar nőnevelés úttörője 


A kutatás elméleti kereteit a hazai nevelés- és nőneveléstörténet adja, forrástani alap- 
ját pedig elsősorban azok a magyar nyelvű, korabeli sajtótermékek — többek között 
a Pesti Napló, a Magyar Pedagógia, a Nemzeti Nőnevelés, a Néptanítók Lapja, a 
Magyar Tanítóképző, a Magyar Gazdák Szemléje —, amelyek hasábjain Geőcze Sa- 
rolta rendszeresen közzétette nézeteit a lánynevelésről, a női szereprepertoár válto- 
zásáról és bővüléséről, valamint az oktatáspolitikáról. A sajtócikkek elemzése a tar- 
talomelemzés módszertanával történt. 


Lánynevelés és női művelődés — gyakorlati tapasztalatok 


A pedagógusnő szakmai írásait tekintve (Geőcze, 1892) kiemelkedően fontos szere- 
pet töltött be a nők számára létesített korabeli iskolák értékelésénél — közép- és fel- 
sőfokon is, főképp a polgári leányiskolák és a felsőbb leányiskolák vonatkozásában. 
Támogatta a művelődés egyenjogúságát férfiak és nők között, írásaiban erre több- 
ször is felhívta a figyelmet. 1901-ben Geőcze Sarolta közreadta Az akarat nevelése 
című könyvét, melynek elején kifejtette, hogy bár a 19. századot a tudomány száza- 
dának nevezték, mégis az látszik, hogy önmagában a tudás nem boldogít. A tudásnál 
valami értékesebbet próbált kiemelni, méghozzá a jellemet (Geőcze, 1901). ,, Álta- 
lános meggyőződéssé vált, hogy, ha eddig a tudással értük be, ezután nevelnünk kell, 
kivált az akaratot; a jövő népiskolájának az erkölcsi fegyelmezés lesz a feladata; 
még inkább az lesz a középiskoláé, mely a nemzetnek vezetőit adja; a végczél pedig 
maga az erkölcsi önfegyelmezés, melyet eddig a tudomány mellett elhanyagoltunk. " 
(Geőcze, 1901:2). Ebből az idézetből is látni, hogy az egyén értékét szerinte nem a 
tudása adja, hanem az erkölcs, melynek hatása a tetteiben érvényesül. Ezt a gondo- 
latot Payot Az akarat neveléséről című könyve ihlette, melynek tükörképeként kifej- 
tette gondolatait a magyar jellemről és viszonyairól. A könyv egy elméleti és egy 
gyakorlati részből áll, amelyben a pedagógiai oldal dominál. Megjelenik benne az 
akarat fejlesztése (erkölcsös akarat, ami egyenlő az engedelmességgel, a jutalommal 
vagy büntetéssel történő ösztönzés fontossága) és a szenvedélyek szabályozása (gyű- 
lölet, bosszú, vétkezés), azaz a jellem kiművelése és az erkölcsi megújulás. A nők 
akaratának neveléséről azt fejtette ki, hogy azt nem küzdelemre és távoli célok el- 
érése érdekében kell fejleszteni, hanem a mindennapi, megújuló kötelességek miatt 
és azok teljesítésére (a háztartásban, a szülők gondozásánál, a rokonok és cselédek 
iránti bánásmódban, a szolgálatkészségben) (Geőcze, 1901:138-143). Ennek okát a 
korabeli megváltozott viszonyokban jelölte meg, mivel a nő nem csak , dísze" vagy 


Jövőben, és a Magyar orvosok és természetvizsgálók nagygyűlésének munkálataiban, a Magyar Gaz- 
dák Szemléjében. (Szinnyei, 1984; Kereszty, 2008). 

, játékszere" a családnak, hanem dolgoznia kell és maga határozza meg a sorsát — 
egyedüli vigasztalója, hogy az erkölcsi megújulás útján maradjon a nő, a vallás. 
Kereszty (2008) szerint, Geőcze írásaiban a nők iskoláztatása mellett hangsúlyo- 
sak voltak további szerepeik, feladataik és a nemzetépítési törekvések is. Geőcze Sa- 
rolta szerint a nők természetességből adódóan betöltött szerepeit nézve tagolódott az 
anya, a feleség, a gazdasszony és a honleány szerepköreire. A szerepköröket tekintve 
az elsődleges feladat a reprodukciós funkciók betöltése volt (Geőcze, idézi Kereszty, 
2008:37) — ezt a magyar nemzet fennmaradásához tartotta fontosnak. További felada- 
tai közé tartozott a szellemi és erkölcsi kiteljesedés (ő maga pedagógiai munkássága 
során a herbarti? pedagógiát képviselte), illetve a megváltozott gazdasági és társadalmi 
viszonyok fellendülésének is köszönhetően a függetlenedő nőket a tanulás színtereire, 
illetve a dolgozó nők soraiba kívánta beléptetni. Példa erre: ,, ... de a mi maroknyi nem- 
zetünknek arra kell törekedni, hogy minden nő, minden magyar úrinő igazán művelt 
legyen; " (Geőcze, idézi Kereszty, 2008:37). A korabeli nemzetépítés törekvései a ma- 
gyar nőket is mindig szembe állították más, korabeli nemzet nőivel (többek között az 
amerikai, a francia, a svájci, az olasz és az angliai nőkkel). Ezek a szembeállítások 
néha pozitív, néha negatív töltettel rendelkeztek. Negatív megvilágításban Kereszty 
Orsolya (2008:40) idézi és tárgyalja ezt a témát, miszerint Geőcze már nem vélte ele- 
gendőnek a szövés, fonás, varrás, főzés, mosás hivatásokat a magyar nők körében: ,, A 
franczia nők ma már tényleg kezdenek komolyan dolgozni. Az önállóságra utaltak kö- 
zül csak nagyon kevesen találnak munkát és tisztességes megélhetést a kereskedelem 
és ipar körében; de nagyon sok a családanya is, a ki oly módon segít férjének családja 
fenntartásában. " (Geőcze, 1899:14). Egy másik írásában (Geőcze, 1901:140-141) a 
következőket jegyezte le a fentiek megerősítésére, amit Kereszty (2008) nem fejt ki: 
, Tehát edzeni kell a leányok akaratát, de nem a küzdelemre, nem a távoli czélok 
elérérése, hanem igenis, a mindennapi megújuló apró kötelességek teljesítésére, házi 
körükben, szüleik, a családban élő rokonok vagy idegenek, kis testvéreik, a cselédek 
iránt; fejleszteni kell bennük a szolgálatkészséget, a gyöngéd figyelmet a betegek, se- 
gítségére, ápolására szorulók iránt; rá kell szoktati őket a munkára — nem csak a mű- 
hímzésre, melyet a vizsgán megcsodál mindenki... ". A nőt pozitívan hangsúlyozva a 
modern társadalomban leginkább a franciákkal példálódzik, akik a nevelés terét is 
meghódították, és helytállnak a családi szerepek betöltésénél, szemben az olasz nők- 
kel: , Legnagyobb tért hódítottak azonban Franciaország művelt női a nevelés terén. 
Ma ugyanis Franciaország összes leányiskoláiban nőtanítók végzik az oktatást, férfit 
csak nagyon kivételesen alkalmaznak, (...) sőt a tapasztalat azt mutatván, hogy a nők 
kisebb fiúgyermekek oktatásában is több eredményt tudnak elérni, (...); egyre nagyobb 
tért juttatnak a nőknek a tan-felügyelet megfelelő ágaiban is. A tanítói hivatás őket a 
családi élettől el nem vonja, mert a francia tanítónők nagy része férjes, családos s mint 


5 — Herbarti pedagógiai (Pukánszky és Németh, 1996). A 19. század elején Johann Friedrich Herbart által 
kidolgozott pedagógiai elmélet, célja az erkölcsös magatartás kialakítása, az erkölcsi eszmék megvaló- 
sítása, így válik a tanuló teljes emberré, aki polgári erények birtokában jól megtalálja helyét a társada- 
lomban. A nevelhetőség körét nem szűkíti le, szerinte minden gyermekben kialakíthatók az erkölcsi 
eszmék, ha céltudatos és tervszerű, szervezett nevelő hatások érik. A nevelésnek három szakaszát kü- 
löníti el: a kormányzást, az oktatást és a vezetést. 

erre illetékes, komoly szociologusoktól hallottam, az okos, helyes családi életre ők ad- 
ják meg a példát. (...) Annál szomorúbbak a viszonyok Olaszországban. Az olasz nő 
ma még csak játékszer, rabja a körülményeknek és szenvedélyeinek; az erkölcsi fele- 
lősségérzet fogalma benne alig dereng; fékezője a félelem, fő lelki rugója a hiúság. 
Súlyos Ítélet ez, amit mondok, de sajnos, a tények s maguknak az eszmélkedő szocio- 
logusoknak megfigyelései is, igazat adnak nekem. Az olasz családi élet ma sivár, kiet- 
len; a háztartási élet nem az, amit a tisztultabb erkölcsi fölfogás állít föl ideálnak; a 
gyermekek csak úgy Isten nevében nevelődnek, még ha a majomszeretet a kényelem 
1899:14). Írásában kifejti továbbá, hogy az angliai nők egyedül is képesek helytállni a 
mindennapok során, akár védelem nélkül. Ezen felül egy nemzet férfija sem tekinti 
olyan magas szinten megbecsültnek a nőt, mint az angol. Az amerikai nőkről saját 
tapasztalataiban pedig a következőket írta: ,, E boldog ifjú társadalmat a mi szerencsét- 
len előítéleteink nem nyűgözik. Szabadon fejtheti ki erejét minden irányban. § ha, az a 
részben gyülevész elemekből alakult társadalom ma már műveltség, értelmiség és er- 
kölcs tekintetében utolérte, sőt túl is szárnyalta a vén Európa legműveltebb társadal- 
mait is, abban a politikai szabadság mindenható ereje mellett nagy része van a nőknek 
is. (...) Én legalább számtalan amerikai nővel érintkeztem, de nem találtam egyet is, ki 
szabadságával visszaélt vagy nőietlen lett volna; sőt inkább mindnyájukban a legtöké- 
letesebb nőies gyöngédséget, az Ítéletnek tisztaságát, a kedélynek épséget, romlatlan 
vidámságát s okos belátással párosult ritka szívjóságot tapasztaltam." (Geőcze, 
1899:14). Mindezeken felül írásában említést tesz a hajadon-, vénleányokra is, külföldi 
és hazai vonatkozással. Az angol lányokat (Geőcze, 1899:14) boldog, művelt és sza- 
bad képen világítja meg, míg a magyar lányokra (Geőcze, 1901:138-143) reflektálva 
inkább a hátrányaikat jegyzi meg a családban betöltött fontos szerepeknél, miközben 
szívét meg kell keményíteni és egyedüli támasza ebben a vallás. Jellemzése alapján 
szomorú ez az élet, de nem boldogtalan, mert a művelt nő utat talál és okosan használja 
fel tudását, ismereteit ebben a helyzetben is. Pozitív ellenpéldát az eddigiekben csak 
egyet találtunk írásában — Az ezeréves ország (1920) című könyvében, amely a magyar 
nőtisztviselőkkel kapcsolatban állítja előnyben más nemzetekkel szemben: ,, 4 magyar 
nőtisztviselő egyenlő fizetést kap a férfivel; a nő pedig nyugdíj gyanánt férje fizetésé- 
nek 5090-át kapja. Külföldön ezért még most küzdenek a nők. Tehát amiért a külföldi 
feministák két emberöltő óta elkeseredett és részben meddő harcokat vívnak, azokat a 
jogokat a barbár magyar a nőnek régóta megadta; vagy azok elvileg bentfoglalódnak 
régi törvényeinkben. " (Geőcze, 1920:18). 

Írásaiban sokszor bizonytalannak érezhető az, amit a nők neveltetésében elfoga- 
dott és képviselt. Összegezve: az írásaiban eleinte a családban kiteljesedő nő, majd 
az egocentrikus feminista női ideálig juthatunk el, annak ellenére, hogy ő kezdetben 
fellépett az emancipált és önállósult nők ellen. Megváltozott képét valószínűleg az 
formálhatta az idők során, hogy ő maga nem tudta teljesíteni az általa is elvárt ideál- 
képet a családban betöltendő szerepekkel kapcsolatban, és ez a feltételezés további 
új kutatási lehetőséget tár fel a témában. 

A nők intézményesült nevelésében két iskolatípust állított egymással szembe 
(Kereszty, 2008), melyek fontos szerepet töltöttek be a nők számára létesített 

korabeli képzések sorában, ez a polgári és a felsőbb leányiskola volt. Mindkét leány- 
iskola esetében, a dualizmus korában, egy hangsúlyos középiskolai nevelési színtér- 
ről volt szó, ahol az oktatás során a biológiai és kulturális reprodukciós funkciók 
betöltését hangsúlyozták leginkább. Az 1887-ben kiadott rendelet alapján viszont 
Geőcze Sarolta némi változást látott a két iskola között, így a felsőbb leányiskolák 
támogatását indította meg szakmai cikkeiben (Geőcze, 1899:208-222). Ennek kö- 
zéppontjában a műveltség megszerzésére irányuló folyamatokat tárgyalta. Így ez az 
intézmény egy elsőrendű iskolának számított a cikkeiben, míg a polgári leányiskolák 
háttérbe szorultak és másodrendűként nevezte meg azokat, ennek okát a nacionalista 
szellemben való törekvésben jelölte meg. 

Számos írása jelent meg az egyetem kapuinak 1895-ös megnyílását követően, és 
bár írásaiban támogatta és tanulásra buzdította az elhivatást érző nőket, mégis jelentek 
meg kettős érzelmekkel töltött írásai a nők felsőoktatásának intézményesülését illetően: 
,, Az egyetemet, mely ott a nőnek mindjárt a köztársaság szervezkedése befejeztével — 
mintegy 25 év előtt — megnyílt, nagyon sok nő látogatja, nem csupán rendes hallgató, 
hanem meglett, éltes nők, család-anyák is. Buisson erkölcstani előadásain a Sorbonne- 
ban, annyi a nő-, mint a férfihallgató, sőt olykor több is. Nőorvos ma mintegy tizenöt 
gyakorol Párisban; némelyikik valóban keresett és tisztelt nevet vívott ki magának férfi- 
kollégái között is. A tudomány azonban, úgy látszik, bennük a nőnek nem ártott, mert 
szinte kivétel nélkül boldog feleségek és jó családanyák; egyiknek-másiknak férje is or- 
vosi vagy más hivatást folytat; de tény az, hogy magával szellemileg egyen-rangú nejét 
mindegyik jobban megbecsüli, mint az a francia házastársak között eddigelé általáno- 
san tapasztalható volt; s az ily nők többnyire nemesítőleg hatnak férjeik erkölcsére és 
egész környezetükre is." (Geőcze, 1899:14). 


Az I. világháború időszakának visszatükröződése Geőcze Sarolta írásaiban 


Az első világháború egy százéves békés, stabil időszakot bontott fel az európai törté- 
nelemben. Európa két részre szakadt, ennek egyik oldalán Németország és az Oszt- 
rák-Magyar Monarchia, míg a másik oldalon Nagy-Britannia, Oroszország és Fran- 
ciaország harcolt (Romsics, 2005). Az 1914 és 1918 közt zajló első világháború volt 
a történelem egyik legjelentősebb és legpusztítóbb háborúja. 1918 és 1921 között az 
I. világháborút követő Párizs környéki békerendszer alapján az Osztrák-Magyar Mo- 
narchia szétesett. 1920-ban írták alá a Trianoni békediktátumot, mely teljesen meg- 
változtatta a magyar nemzet fejlődését, és létrejött az az önálló Magyarország, mely 
— a történeti Magyarországhoz viszonyítva — államterületének közel 7090-át veszítette 
el (Romsics, 2005), amibe beletartozik a mai Szlovákia jelentős területe is, ahol Ge- 
őcze Sarolta megszületett és pedagógiai tevékenységének elismert időszakát töltötte. 
Magyarország szétesését követően Geőcze különféle műveiben, írásaiban éreztetette 
az olvasókkal az I. világháború nyomán bekövetkezett hatásokat, az oktatás- és a gaz- 
daságpolitikai változásokat is. Egy cikkében így írt: ,, És még ma is. Olya kínzó az a 
gondolat, hogy az én magyar véreimet talán e percben veri véresre a vad oláh; oly 
kínzó, hogy az én ki bodrogközi szülőfalum áldott rögén cseh rabló az úr; hogy még 
az én szüleim sírja s azoké, akik ott a Czenk alatt, a latorczaparti templom tövében s 

a komáromi temetőben pihenek, akik oly jók voltak hozzám s akikben a magyar föld 
szeretete oly tiszta lánggal égett, most idegen föld lett. Nem idegen; mert az ő hű 
magyar szívük porlad alatta. Csak idegené. " (Geőcze, 1920:3). 

Geőcze Sarolta pedagógiai tevékenysége az I. világháborús években Budapes- 
ten, a II. kerületi tanítónőképző intézet igazgatónőjeként telt (1907-1916), és ahogy 
azt a fentiekben is említettük, 1917-ben nyugdíjba vonult, ennek ellenére még 1926- 
ig tanított az intézményben. Pedagógiai tevékenysége mellett számos jelentős, a há- 
borúra reflektáló írása, tanulmánya és cikke jelent meg, amelyek közé tartozik: A 
világháború és az új élet (1918), A nemzeti megújhodás erkölcsi feltételeiről (1920), 
A falusi jólét és a tanítóság (1920), Új élet felé (1921). Mindezeken felül kiemelke- 
dőnek tekintjük Az ezeréves ország (1920) című könyvét, amely egy történetfilozó- 
fiai tanulmány is egyben. Kiadását követően egy évvel recenzió is megjelent a műről, 
amit a Magyar Gazdák Szemléje 1921. évi kiadás 26. évfolyam 3-4. számában a 267- 
268. oldalakon olvashatunk. Ez a recenzió a Magyar Gazdaszövetség igazgató-vá- 
lasztmányi ülésén hangzott el először, 1921. március 18-án. A recenzió elején a kö- 
vetkezőket olvashatjuk: ,, az asszonyi szív melegével, de férfias logikával megirt tör- 
ténelmi tanulmány, amely egyszersmind lelkiismeretfurdalás és védekezés a belső 
romboló irányzattal szemben s a nemzet múltjából merített hit a nemzet jövőjében s 
a trianoni békébe való gyáva belenyugvással szemben csüggedetlen elszántság a 
jobb jövő kiküzdésére és a szétdarabolt ország összeforrasztására. (...) Elénk állítja 
a múltat, amely a maga nemtörődömségével engedte, hogy a külföld ellenségeink 
írásaiból ismerje meg hazánkat és ezzel szemben a külföldön soha nem tett lépése- 
ket. " Geőcze könyve részletesen szólt a magyarországi nemzetiségek eloszlásáról, 
letelepedéséről és nemzetiségi törvényekről. Logikus érvelésekkel, valamint szigorú 
és pontos adatokkal bemutatta Magyarország ezeréves jogát, kiegészítve a kisebb- 
ségi nemzetiségek igényeivel. Összefoglalta a magyar nemzet nemzetiségekhez való 
hozzáállását, és azt, hogy a magyar kormányzatok 1920 előtt milyen intézkedéseket 
tettek szociálpolitikai, gazdasági és kulturális téren a nemzetiségi területeken lakó 
népességrészek igényeinek kielégítésére (többek között tárgyalta az ifjúságvédelmet, 
hangsúlyt helyezve a leányegyesületek népiskoláira is). Az I. világháborút követő 
időszakról összefoglalta, hogy szerinte mi az országcsonkítás következménye, és ar- 
ról is beszámolt, hogy az elszakított területeken milyen magas szintű gazdasági, ok- 
tatási és magyar kultúra-elfojtás volt jelen (Geőcze, 1920:80-82;89). A jelent sze- 
rinte meghatározta a gazdasági romlás, a bolsevizmus, majd román katonai csapatok 
által tett pusztítások, az irredentizmus, az antiszemitizmus, a jövőre tekintve pedig 
kívánatosnak vélte a keresztyén magyar nemzeti fellendülést. Ebben a műben meg- 
jelent Magyarország egész történelme, különösen is az I. világháború előtti és a köz- 
vetlenül utána beköszöntött időszak jellemzése, illetve a jövő gazdasági, társadalmi, 
kulturális és nemzetiségi szempontból történő vázolása. 

Szakmai kapcsolatok a nőnevelés előmozdításában — egyletek a magyar nők 
önképzésének elősegítésében 


Geőcze Sarolta az egyik vezető női jogvédő volt a korabeli Magyarországon, olyan 
személy, aki a nők politikai és jogi értelemben vett jogainak a támogatására szentelte 
életét. Az 1900-as évek elején számos női szervezetben és egyesületben tevékenyke- 
dett, és fontos szerepet játszott a női választójog elérésében Magyarországon (S. n., 
1928a:22). 1906-ban megalapította a Magyar Keresztény Munkásnők Országos Egye- 
sületét, ő maga volt a keresztényszocialista nőmozgalom egyik fő szervezője. Az egye- 
sület célját külföldi tapasztalatokra alapozva fogalmazta meg: ,, A munkásosztály női- 
nek s a nőmunkásoknak erkölcsi oltalmazása, méltányos jogainak megvédése, anyagi 
érdekeik előmozdítása, szellemi képességük és szaktudásuk fejlesztése. A családi élet, 
a vallásos és hazafias szellem ápolása " (Schuler, 1937:79). A nevelés és művelődés 
mellett a szociális törekvéseket is hangsúlyozta — ennek köszönhetően az otthontalan 
munkásnőknek szállást biztosított, kezdeményezte a Munkásnők Otthonának megala- 
pítását. Az otthonba árva leányokat vettek fel, és az ott élő, otthon dolgozó lányoknak 
munkaszobát alakítottak ki. Az egyesület tagjai a bentlakó leányok szellemi és erkölcsi 
nevelése érdekében rendszeresen előadásokat tartottak (Schuler, 1937). 

Geőcze Saroltát nem csak a származása kapcsolta össze a mai Kelet-Szlovákia 
területén fekvő Bodrogközzel, hanem odaadó munkát is végzett az ottani közösség- 
ben, amiről ő maga is megemlékezik az írásaiban". Munkáiban több más téma mellett 
olvashatunk tájleírásokról, az egyes vidékekhez kapcsolódó történetekről, politikai 
álláspontokról, gazdasági helyzetről, népdalokról. Ezen írásain felül az oktatásról és 
a női mozgalmakról, nőegyletekről és törekvésekről is rendszeresen publikált, amit 
például a következő sorok is alátámasztanak: ,, 4 bodrogközi nők büszkék lehetnek 
arra, hogy hazánkban az első céltudatos szociálpolitikai mozgalmat ők indították 
meg. Követni fogják őket egyebütt is, tudom" (Geőcze, 1899:36). 


Bodrogközi Jótékony Nőegylet 


A nőegylet 1898-ban alakult meg (múltja az 1870-es évekre" vezethető vissza), gróf 
Majláth Józsefné Széchényi Mária vezetésével (Cap, 2008). Az egylet fő célja az 


Szövetségek és egyesületek, amelynek tagja volt Geőcze Sarolta: A Magyar Cserkészleány Szövetség, 
Magyar Asszonyok Nemzeti Szövetsége, Magyarországi Nőegyesületek Szövetsége, Bodrogközi Jóté- 
kony Nőegylet, Pesti Izraelita Nőegylet. Ezen felül más egyletek és társulatok aktivistájaként volt jelen: 
Szociális Missziótársulat, Magyar Pedagógiai Társaság, A Tanítóképzőintézeti Tanárok Országos 
Egyesülete és az Országos Magyar Gazdasági Egyesület. 

Bodrogközi témájú művei: Bodrogköz néprajza (1896), Hogyan támad a népdal? (1887), A leleszi gyé- 
mántmise (1899), A bodrogközi Nőegylet (1899), A tűzhely védelme — Női szempontból (1899), A 
Bodrogközből (1900), A Bodrogköz (1900), A Bodrogköz (1901). 

Özv. báró Sennyey Pálné (született báró Fiáth Mária, 1847-1940, császári és királyi palotahölgy) már 
felvetette ezt; ő a vidék fellendítésének érdekében iskolákat és óvodákat hozott létre, valamint a saját 
nővéreivel összefogva, a környék parasztlányait segítette a kézimunkák megtanulásában. Törekvései 
nyomán szerveződött egy nőegylet, ami egy ideig működött, de kellő felkészültség híján, hamar csődöt 
mondott. 

volt, hogy segítse a bodrogközi vidék nőit a gazdasági, szociális és kulturális életük 
fejlesztésében. Majláthné így fogalmazott erről: ,, helyreállítani a meglazult bizalmat 
az uriosztály és a nép között. " (Geőcze, 1900:473). Az egyesület számos jótékony 
programot szervezett: hangversenyek, bálok és a perbenyiki futtatás, ez utóbbi máig 
hagyományként fennáll. A nőegylet központi témája és fő célja Bodrogköz vidékén 
élő nőknek képzési lehetőségeket kínálni, így biztosítva a szakmai fejlődésüket. En- 
nek része volt egy gyékényfonó-műhely működtetése, valamint különböző kézimun- 
kaformák, például a varrás és horgolás elsajátítása, hogy a lányok és asszonyok ja- 
víthassák saját és családjuk életkörülményeit. Ezen felül támogatták és elősegítették 
az iskolai oktatást, valamint foglalkoztatási és helyi kézműveseket támogató progra- 
mokat szerveztek a szegény családok leányainak. 

Geőcze Sarolta és a Bodrogközi Jótékony Nőegylet is fontos szerepet játszott a 
korabeli Magyarországon a nők életének javításában és az egyenlőség elérése érde- 
kében folytatott harcban. Az ő munkájukkal indult el az a törekvés a Bodrogközben, 
hogy a nők jogai és lehetőségei egyenlővé váljanak a férfiakéval. 

Majláth József a munkája során szoros kapcsolatot ápolt Saroltával, mivel közösen 
szerepeltek több konferencia-eseményen is, és 1896 és 1920 között rendszeres publi- 
káltak a Magyar Gazdák Szemléje című folyóiratban a bodrogközi eseményekről. Ge- 
őcze Sarolta a nőnevelés és parasztok művelődésének érdekében írásaiban is támoga- 
tást nyújtott a Bodrogközi Jótkékony Nőegyletnek, hangsúlyozva az tevékenységeiket, 
többek között a parasztlányok nevelésében és oktatásában elért eredményeiket. A sze- 
gény nők és leányokat hetente két-három alkalommal összehívták, és varrásra, horgo- 
lásra tanították őket az úrinők felügyeletében, miközben felolvastak nekik; ezeken az 
alkalmakon Geőcze Sarolta maga is többször megjelent. 


Összegzés 


Geőcze Sarolta pedagógusként komoly feladatnak tekintette a nők egyenjogúsítását, 
de nem a túlzó emancipációs törekvéseket, ahogyan ezt írásaiban többször is kifej- 
tette: ,, Legtöbb bajt okozták — mint minden újításnál lenni szokott — maguk a nők, 
illetőleg közöttük a túlzók, akik a nőemancipációt a nők elférfiasodása gyanánt ma- 
gyarázván, modorban, ruházatban, életmódban a férfiakat utánozták s ezzel az egész 
mozgalom hitelét megingatták. " (Geőcze, 1899:13). Összegzésként a Néptanítók 
Lapjában közreadott gyászjelentés sorait idézem, amiben nem csak pedagógiai tevé- 
kenységéről, de nemzeti nőnevelés törekvéseiről is megemlékeztek. Munkássága so- 
rán mindvégig törekedett az erkölcsi felelősség érzését erősíteni: ,, Saroltát nemes 
ízlése, konzervatív világfelfogása s a legjobb magyar tradíciókon megedzett gyakor- 
latiassága, életrevalósága mindig visszatartotta az emancipációs mozgalom túlhaj- 
tásaitól és elfajulásaitól. A boldog emlékezetű Veres Pálné óta szociális és pedagó- 
giai téren senki se szántott olyan mélyen a magyar asszonyi társadalom vezetői közül 
a magyar jövőben, mint ő. Mint pedagógiai szakíró és tudós egyaránt a kor színvo- 
nalán állott." (S. n., 1928a:22). 

